              Apdovanojimų pavadinimų rašymas (1-a pamokėlė)

Apdovanojimų pavadinimai rašomi pagal bendrąsias taisykles, atsižvelgiant į tai, koks yra pavadinimas – tiesioginės reikšmės ar simbolinis. Dažniausiai vartojami valstybinių apdovanojimų gimininiai žodžiai rašomi iš mažosios raidės (ne sakinio pradžioje): ordinas, medalis, grandinė, kryžius, žvaigždė, pasižymėjimo ženklas.
Aukščiausiųjų valstybinių apdovanojimų tiesioginės reikšmės pavadinimų pirmasis žodis ir kiti sudaromieji tikriniai žodžiai rašomi iš didžiosios raidės, pvz.:  Vytauto Didžiojo ordinas, Lietuvos didžiojo kunigaikščio Gedimino ordinas; Didysis kryžius, Komandoro didysis kryžius, Komandoro kryžius, Karininko kryžius, Riterio kryžius. 

Aukščiausiųjų apdovanojimų tiesioginės reikšmės sudėtinius pavadinimus sudarančio ordino pavadinimo ir jo ženklo pavadinimo pirmasis žodis, taip pat kiti sudaromieji tikriniai žodžiai rašomi iš didžiosios raidės, pvz.: Lietuvos didžiojo kunigaikščio Gedimino ordino Didysis kryžius, Vytauto Didžiojo ordino Komandoro didysis kryžius.

Ordino simbolinio pavadinimo pirmasis žodis ir kiti sudaromieji tikriniai žodžiai rašomi iš didžiosios raidės, o visas pavadinimas – kabutėse, prieš pavadinimą einantis gimininis žodis – iš mažosios raidės (ne sakinio pradžioje), pvz., ordinas „Už nuopelnus Lietuvai“. Sudėtiniame pavadinime šio ordino ženklo pavadinimo pirmasis žodis rašomas iš didžiosios raidės, pvz.: ordino „Už nuopelnus Lietuvai“ Komandoro kryžius, ordino „Už nuopelnus Lietuvai“ Riterio kryžius.

